钦定古今图书集成/明伦汇编/闺媛典/第045卷 > 阴瑜妻
## 钦定古今图书集成/明伦汇编/闺媛典/第045卷 > 阴瑜妻

按《后汉书列女传》：“南阳阴瑜妻者，颍川荀爽之女也，
名采，字女荀，聪敏有才艺。年十七适阴氏，十九产一
女，而瑜卒。采时尚丰少，常虑为家所逼，自防御甚固。
后同郡郭奕丧妻，爽以采许之，因诈称病笃，召采，既
不得已而归，怀刃自誓。爽令傅婢执夺其刃，扶抱载
之，犹忧致愤激，敕卫甚严。女既到，郭氏乃伪为欢悦”
之色，谓左右曰：“我本立志与阴氏同穴，而不免逼迫，
遂至于此。素情不遂，奈何？”乃命使建四灯，盛装饰，请
奕入，相见共谈，言辞不辍。奕敬惮之，遂不敢逼，至曙
而出。采因敕令左右办浴，既入室而掩户，权令侍人
避之，以粉书屝上曰：“尸还阴。”阴字未及成，惧有来者，
遂以衣带自缢。左右翫之不为意，比视已绝，时人伤
焉。